Endeløse palmestrande og krystalblåt hav. Det kan være svært at forestille sig på en grå og regnfuld dag. Det er dog ikke langt væk fra hverdagens trummerum. Nu kan man flyve direkte fra Aalborg Lufthavn til solrige Caribien, nærmere præcis Punta Cana og Juan Dolio. Det oplyser Aalborg Lufthavn i en pressemeddelelse. - Vi kan mærke en stor interesse her i Nordjylland for at slippe væk fra den danske vinter og rejse til Caribiens sol og sommer. Derfor besluttede vi at lave en direkte flyvning ud af Aalborg til Den Dominikanske Republik, fortæller Torben K. Simonsen, stifter af det nye rejsebureau Aventura Rejser, der har base i Jylland. Den nye flyrute flyves af Aventura Rejser, som en del af Aventura Travel Group, der er etableret af tidligere ejere og ledere fra Bravo Tours. Direkte rute, men... Aalborg Lufthavn ser frem til at kunne tilbyde et direkte rejsemål på tværs af Atlanten. - Caribien byder på fantastiske rejsemål i vintermånederne, og vi glæder os over, at Aventura Rejser tilbyder direkte afgange fra Aalborg til Den Dominikanske Republik i 2023, fortæller lufthavnsdirektør, Niels Hemmingsen. Indtil videre er der kun to afgange i løbet af vinteren, og med første afgang i uge otte kan børnefamilier også rejse afsted mod sydens sol i skolernes vinterferie. Helt direkte er ruten dog alligevel ikke, da flyet har en enkelt teknisk mellemlanding på en times tid, hvor den skal tankes op. Her har passagererne også mulighed for at komme ud og strække benene, inden rejsen fortsætter. Tidligere på året kunne Aalborg Lufthavn glæde sig over deres højeste trafiktal i fire år, og det har åbnet op for muligheden for nye udenrigs- og charterrejser. Om ruten blot er den første i rækken af nye destinationer, vides ikke.

Opsummering:
Aalborg Lufthavn åbner op for direkte afgange til Den Dominikanske Republik.